พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ กองบัญชาการทหารสูงสุด กระทรวงกลาโหม พ.ศ. 2534

พระราชกฤษฎีกา

พระราชกฤษฎีกา
แบ่งส่วนราชการและกำหนดหน้าที่
ของส่วนราชการกองทัพอากาศ
กองบัญชาการทหารสูงสุด
กระทรวงกลาโหม
พ.ศ.
๒๕๓๔

ภูมิพลอดุลยเดช
ป.ร.
ให้ไว้
ณ วันที่ ๙ ตุลาคม พ.ศ. ๒๕๓๔
เป็นปีที่
๔๖ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม

อาศัยอำนาจตามความในมาตรา ๒๕
แห่งธรรมนูญการปกครองราชอาณาจักร พุทธศักราช ๒๕๓๔ และมาตรา ๑๘ แห่งพระราชบัญญัติจัดระเบียบราชการกระทรวงกลาโหม
พ.ศ. ๒๕๐๓ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๓๔

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิก
(๑)
พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศกองบัญชาการทหารสูงสุด
กระทรวงกลาโหม พ.ศ. ๒๕๒๔
(๒) พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม (ฉบับที่ ๒) พ.ศ. ๒๕๒๕
(๓)
พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม (ฉบับที่ ๓) พ.ศ. ๒๕๒๙
(๔) พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศกองบัญชาการทหารสูงสุด
กระทรวงกลาโหม (ฉบับที่ ๔) พ.ศ. ๒๕๓๒

มาตรา ๔ 
ให้แบ่งส่วนราชการกองทัพอากาศ กองบัญชาการทหารสูงสุด กระทรวงกลาโหม ดังนี้
(๑) สำนักงานเลขานุการกองทัพอากาศ
(๒) กรมสารบรรณทหารอากาศ
(๓) กรมกำลังพลทหารอากาศ
(๔) กรมข่าวทหารอากาศ
(๕) กรมยุทธการทหารอากาศ
(๖) กรมส่งกำลังบำรุงทหารอากาศ
(๗) กรมกิจการพลเรือนทหารอากาศ
(๘) สำนักงานปลัดบัญชีทหารอากาศ
(๙) กรมจเรทหารอากาศ
(๑๐) หน่วยบินซึ่งขึ้นตรงต่อกองทัพอากาศ
(๑๑) กรมควบคุมการปฏิบัติทางอากาศ
(๑๒) หน่วยบัญชาการอากาศโยธิน
(๑๓) กรมช่างอากาศ
(๑๔) กรมสื่อสารทหารอากาศ
(๑๕) กรมสรรพาวุธทหารอากาศ
(๑๖) กรมการลาดตระเวนทางอากาศ
(๑๗) กรมพลาธิการทหารอากาศ
(๑๘) กรมช่างโยธาทหารอากาศ
(๑๙) กรมขนส่งทหารอากาศ
(๒๐) กรมแพทย์ทหารอากาศ
(๒๑) กรมอิเล็กทรอนิกส์ทหารอากาศ
(๒๒) กรมยุทธศึกษาทหารอากาศ
(๒๓) สถาบันวิชาการทหารอากาศชั้นสูง
(๒๔) โรงเรียนนายเรืออากาศ
(๒๕) โรงเรียนการบิน
(๒๖) กรมการเงินทหารอากาศ
(๒๗) กรมสวัสดิการทหารอากาศ
(๒๘)
ศูนย์วิทยาศาสตร์และพัฒนาระบบอาวุธกองทัพอากาศ
(๒๙) สำนักงานตรวจบัญชีทหารอากาศ
(๓๐) หน่วยทหารอื่นซึ่งมีฐานะเทียบเท่ากองร้อย
กองพัน กรม หรือกองพลซึ่งขึ้นตรงต่อกองทัพอากาศ

มาตรา ๕ 
หน้าที่ของส่วนราชการกองทัพอากาศ กองบัญชาการทหารสูงสุด กระทรวงกลาโหม
มีดังนี้
(๑) สำนักงานเลขานุการกองทัพอากาศ
มีหน้าที่ปฏิบัติงานเลขานุการให้กับผู้บัญชาการทหารอากาศ รองผู้บัญชาการทหารอากาศ
ผู้ช่วยผู้บัญชาการทหารอากาศ เสนาธิการทหารอากาศ
และผู้ดำรงตำแหน่งอื่นตามที่ผู้บัญชาการทหารอากาศมอบหมาย
กับมีหน้าที่เผยแพร่ความรู้วางแผน อำนวยการ ดำเนินงาน
และประสานงานเกี่ยวกับการประชาสัมพันธ์ของกองทัพอากาศ ตลอดจนให้การฝึก ศึกษา
และควบคุมตรวจตรากิจการในสายวิทยาการฝ่ายประชาสัมพันธ์
(๒) กรมสารบรรณทหารอากาศ
มีหน้าที่ดำเนินการเกี่ยวกับการสารบรรณ การธุรการการพิพิธภัณฑ์และตำนาน การกฎหมาย
กิจการโรงพิมพ์ กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารสารบรรณ และเหล่าทหารพระธรรมนูญ
(๓) กรมกำลังพลทหารอากาศ มีหน้าที่วางแผน
อำนวยการ ประสานงาน กำกับการ ควบคุม และดำเนินการเกี่ยวกับกิจการกำลังพล การสัสดี
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายกำลังพล
(๔) กรมข่าวทหารอากาศ มีหน้าที่วางแผน อำนวยการ
ประสานงาน กำกับการ ควบคุมและดำเนินการเกี่ยวกับการข่าวกรอง การต่อต้านการข่าวกรอง
การรักษาความปลอดภัย
กิจการทหารต่างประเทศควบคุมข้าราชการและนักเรียนของกองทัพอากาศในต่างประเทศ
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายการข่าว
และการรักษาความปลอดภัย
(๕) กรมยุทธการทหารอากาศ มีหน้าที่วางแผน
อำนวยการ ประสานงาน กำกับการ ควบคุม
และดำเนินการเกี่ยวกับการฝึกหน่วยการจัดและการใช้กำลังกองทัพอากาศ
การสื่อสารอิเล็กทรอนิกส์ทางยุทธการ การประวัติศาสตร์ทหาร การสงครามพิเศษ
กิจการตามสนธิสัญญาป้องกันร่วมที่เกี่ยวข้องกับกองทัพอากาศ กับมีหน้าที่ให้การฝึก
ศึกษา และควบคุมตรวจตรากิจการในสายวิทยาการฝ่ายยุทธการเหล่าทหารนักบิน
และเหล่าทหารต้นหนฝ่ายผู้ทำงานในอากาศ
(๖) กรมส่งกำลังบำรุงทหารอากาศ มีหน้าที่วางแผน
อำนวยการ ประสานงาน กำกับการ ควบคุม และดำเนินการเกี่ยวกับการส่งกำลังบำรุง
และทรัพย์สินของทางราชการ กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการฝ่ายส่งกำลังบำรุง และเหล่าทหารแผนที่
(๗) กรมกิจการพลเรือนทหารอากาศ มีหน้าที่วางแผน
อำนวยการ ประสานงาน กำกับการ ควบคุม และดำเนินการเกี่ยวกับกิจการพลเรือน
การดำเนินการทางสงครามการเมือง การปลูกฝังอุดมการณ์ทางการเมืองในหน่วยทหาร
การปฏิบัติการจิตวิทยาทั้งปวง
และการปฏิบัติการจิตวิทยาที่จำเป็นต่อการสนับสนุนการปฏิบัติการทางทหาร
กับมีหน้าที่ให้การฝึก ศึกษา อบรม
และควบคุมตรวจตรากิจการในสายวิทยาการฝ่ายกิจการพลเรือน
(๘) สำนักงานปลัดบัญชีทหารอากาศ มีหน้าที่วางแผน
อำนวยการ ประสานงาน กำกับการ ควบคุม วิจัย พัฒนา เสนอแนะ
และดำเนินการเกี่ยวกับการบริหารทรัพยากร การงบประมาณ การเงิน การบัญชี
การตรวจบัญชี การจัดดำเนินงาน การวิเคราะห์ การสถิติ
และการประสานกรรมวิธีข้อมูลของกองทัพอากาศ กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการฝ่ายปลัดบัญชี
(๙) กรมจเรทหารอากาศ
มีหน้าที่ตรวจการปฏิบัติราชการของส่วนราชการต่างๆ ของกองทัพอากาศ
ให้เป็นไปตามนโยบายและแบบธรรมเนียมของทหาร ดำเนินการเกี่ยวกับกิจการนิรภัย
สืบสวนสอบสวนข้อเท็จจริงในเรื่องที่เกี่ยวข้อง กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการฝ่ายนิรภัย
(๑๐) หน่วยบินซึ่งขึ้นตรงต่อกองทัพอากาศ
มีหน้าที่เตรียมการและปฏิบัติการใช้กำลังทางอากาศตามที่กองทัพอากาศกำหนด
(๑๑) กรมควบคุมการปฏิบัติทางอากาศ
มีหน้าที่เตรียมระบบควบคุมและสั่งการการใช้กำลังทางอากาศ ระบบการรบร่วม
ระบบการป้องกันทางอากาศ การบริการการจราจรทางอากาศ
การค้นหาและช่วยเหลือผู้ประสบภัยจากอากาศยาน อุบัติเหตุ และข่าวอากาศ
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายบังคับการบิน
และเหล่าทหารอุตุ
(๑๒) หน่วยบัญชาการอากาศโยธิน
มีหน้าที่เตรียมการและปฏิบัติการใช้กำลังทางภาคพื้นตามที่กองทัพอากาศกำหนด
อำนวยการ ควบคุม กำกับการ ดำเนินการเกี่ยวกับการทหารราบ การต่อสู้อากาศยาน
การสารวัตรทหาร การปฏิบัติการพิเศษ การเรือนจำ การดุริยางค์ การบรรเทาสาธารณภัย
ป้องกันรักษาความปลอดภัยที่ตั้งทางทหารและที่ตั้งอื่นๆ ตามที่ได้รับมอบหมาย
กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารอากาศโยธิน เหล่าทหารสารวัตร
เหล่าทหารพลร่ม และเหล่าทหารดุริยางค์
(๑๓) กรมช่างอากาศ มีหน้าที่ในการสร้าง ซ่อม
และดัดแปลงอากาศยานเครื่องยนต์และอุปกรณ์การบิน การพัสดุสายช่างอากาศ
วิจัยและพัฒนาทางช่างอากาศกับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารช่างอากาศ
(๑๔) กรมสื่อสารทหารอากาศ มีหน้าที่ในการสร้าง
ซ่อม และดัดแปลงเครื่องมือสื่อสารและเครื่องอิเล็กทรอนิกส์ ปฏิบัติการเกี่ยวกับการสื่อสารอิเล็กทรอนิกส์
การพัสดุสายสื่อสาร ปรับเทียบมาตรฐานเครื่องมือ เครื่องวัด
วิจัยและพัฒนาทางสื่อสารและอิเล็กทรอนิกส์กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารสื่อสาร
(๑๕) กรมสรรพาวุธทหารอากาศ มีหน้าที่ในการสร้าง
ซ่อม และดัดแปลง สรรพาวุธ การพัสดุสายสรรพาวุธ
การทำลายวัตถุระเบิดวิจัยและพัฒนาทางสรรพาวุธกับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารสรรพาวุธ
(๑๖) กรมการลาดตระเวนทางอากาศ
มีหน้าที่ดำเนินการและควบคุมเทคนิคการใช้อุปกรณ์การลาดตระเวนทางอากาศ
การพรางผลิตและตีความภาพถ่ายทางอากาศ
ถ่ายภาพนิ่งภาพยนตร์และโทรทัศน์วิจัยและพัฒนาอุปกรณ์สายการถ่ายรูป
ตลอดจนเทคนิคการใช้ การพัสดุสายการถ่ายรูป สร้าง
ซ่อมและดัดแปลงอุปกรณ์สายการถ่ายรูป กับมีหน้าที่ให้การฝึกศึกษา
และควบคุมตรวจตรากิจการในสายวิทยาการเหล่าทหารถ่ายรูป
(๑๗) กรมพลาธิการทหารอากาศ มีหน้าที่ในการสร้าง
ซ่อม และดัดแปลงพัสดุสายพลาธิการ การบริการสายพลาธิการ
ดำเนินกิจการพัสดุสายพลาธิการ
วิจัยและพัฒนาเกี่ยวกับกิจกรรมสายพลาธิการและสายพัสดุ กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารพลาธิการ และเหล่าทหารพัสดุ
(๑๘) กรมช่างโยธาทหารอากาศ มีหน้าที่ในการสร้าง
ซ่อม และดัดแปลงพัสดุสายช่างโยธา ปฏิบัติงานช่างโยธา การพัสดุสายช่างโยธา
วิจัยและพัฒนางานสายช่างโยธา กับมีหน้าที่ให้การฝึก
ศึกษาและควบคุมตรวจตรากิจการในสายวิทยาการเหล่าทหารช่างโยธา
(๑๙) กรมขนส่งทหารอากาศ มีหน้าที่ในการสร้าง
ซ่อมและดัดแปลงพัสดุและยานพาหนะ สายการขนส่ง
ดำเนินงานเกี่ยวกับการพัสดุสายการขนส่ง บริการด้านขนส่ง
วิจัยและพัฒนาเกี่ยวกับการพัสดุและยานพาหนะสายการขนส่ง กับมีหน้าที่ให้การฝึก
ศึกษา และควบคุมตรวจตรากิจการในสายวิทยาการเหล่าทหารขนส่ง
(๒๐) กรมแพทย์ทหารอากาศ
มีหน้าที่เกี่ยวกับการแพทย์ทหาร การแพทย์ทั่วไป เวชศาสตร์การบิน
การพัสดุและซ่อมบำรุง อุปกรณ์สายการแพทย์ วิจัยและพัฒนากิจการแพทย์ทหาร
แพทย์ทั่วไป และเวชศาสตร์การบิน กับมีหน้าที่ให้การฝึก ศึกษาวิทยาการแพทย์
และควบคุมตรวจตรากิจการทั่วไปในสายวิทยาการเหล่าทหารแพทย์
(๒๑) กรมอิเล็กทรอนิกส์ทหารอากาศ
มีหน้าที่อำนวยการ ประสานงาน แนะนำ กำกับการ
ดำเนินการวิจัยและพัฒนาเทคโนโลยีการผลิต จัดหา
ส่งกำลังซ่อมบำรุงเกี่ยวกับกิจการและการพัสดุอิเล็กทรอนิกส์และคอมพิวเตอร์ กับมีหน้าที่ให้การฝึก
ศึกษา และควบคุมตรวจตรากิจการในสายวิทยาการฝ่ายอิเล็กทรอนิกส์และคอมพิวเตอร์
(๒๒) กรมยุทธศึกษาทหารอากาศ
มีหน้าที่ดำเนินการด้านการศึกษาอบรมทั่วไป อำนวยการศึกษา
พิจารณากำหนดหลักสูตรและแนวให้แก่สถานศึกษาของกรมยุทธศึกษาทหารอากาศ การอนุศาสนาจารย์
กับมีหน้าที่ควบคุมตรวจตรากิจการในสายวิทยาการฝ่ายการศึกษาและการฝึก
(๒๓) สถาบันวิชาการทหารอากาศชั้นสูง
มีหน้าที่ให้การฝึกและศึกษา แก่นายทหารสัญญาบัตรของกองทัพอากาศในทางยุทธศาสตร์
ยุทธวิธี การช่วยรบ และเสนาธิการกิจของหน่วย กับมีหน้าที่ดำเนินการวิจัยและพัฒนากำหนดหลักนิยมในวิทยาการที่เกี่ยวข้อง
กำหนดหลักสูตรและแนวสอนให้แก่สถานศึกษาของสถาบันวิชาการทหารอากาศชั้นสูง
(๒๔) โรงเรียนนายเรืออากาศ มีหน้าที่ให้การศึกษา
อบรม และดำเนินการฝึกนักเรียนนายเรืออากาศ
(๒๕) โรงเรียนการบิน
มีหน้าที่ดำเนินการด้านการฝึกอบรมศิษย์การบิน ครูการบิน ฝึกการยังชีพ
และอำนวยการศึกษากำหนดหลักสูตรและแนวสอนให้แก่หน่วยฝึกศึกษาของโรงเรียนการบิน
(๒๖) กรมการเงินทหารอากาศ มีหน้าที่ดำเนินการ
กำกับการ ควบคุมการใช้จ่ายเงินงบประมาณและเงินนอกงบประมาณ การเบิก รับ
จ่ายและเก็บรักษาเงิน การทำบัญชีเงินและสถิติการเงินให้สอดคล้องกับนโยบายและเป็นไปตามระเบียบแบบแผนของทางราชการ
วิจัยและพัฒนาวิทยาการเกี่ยวกับการเงิน กับมีหน้าที่ให้การฝึก
ศึกษาและควบคุมตรวจตรากิจการในสายวิทยาการเหล่าทหารการเงิน
(๒๗) กรมสวัสดิการทหารอากาศ
มีหน้าที่ในการสวัสดิการ การสงเคราะห์การกีฬาแก่กำลังพลและครอบครัว
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายสวัสดิการ
(๒๘)
ศูนย์วิทยาศาสตร์และพัฒนาระบบอาวุธกองทัพอากาศ มีหน้าที่วางแผน อำนวยการ ประสานงาน
ให้การศึกษา วิจัยและพัฒนาเกี่ยวกับการสร้างอาวุธยุทธภัณฑ์ที่สำคัญซึ่งต้องใช้วิทยาศาสตร์และเทคโนโลยีสูง
ดำเนินการเกี่ยวกับเคมี ชีวะ รังสี
และกิจการวิทยาศาสตร์การใช้เครื่องจักรคำนวณสนับสนุนในการวิจัยระบบอาวุธยุทธภัณฑ์
การส่งกำลังบำรุง และการบริหารงานของกองทัพอากาศ
ให้การสนับสนุนแก่สถาบันวิจัยของส่วนราชการและหน่วยงานอื่นๆ เพื่อนำผลมาใช้ในการสร้างอาวุธยุทธภัณฑ์
ประสานงานกับโรงงานอุตสาหกรรมของส่วนราชการและหน่วยงานอื่น ๆ
เพื่อประโยชน์ในการสร้างอาวุธยุทธภัณฑ์กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารวิทยาศาสตร์
(๒๙) สำนักงานตรวจบัญชีทหารอากาศ มีหน้าที่ดำเนินการตรวจสอบภายในโดยอิสระ
เพื่อประเมินค่าประสิทธิผลในการควบคุมและบริหารทรัพยากรตามความมุ่งหมายของกองทัพอากาศ
(๓๐) หน่วยทหารอื่นซึ่งมีฐานะเทียบเท่ากองร้อย
กองพัน กรม หรือกองพลซึ่งขึ้นตรงต่อกองทัพอากาศ มีหน้าที่ตามที่กระทรวงกลาโหมกำหนด

มาตรา ๖ 
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้

ผู้รับสนองพระบรมราชโองการ
อานันท์
 ปันยารชุน
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม เสียใหม่ให้เหมาะสมยิ่งขึ้น
จึงจำเป็นต้องตราพระราชกฤษฎีกานี้

ปฐมพร/จัดทำ
๒๕
มกราคม ๒๕๕๐

[๑]
ราชกิจจานุเบกษา เล่ม ๑๐๘/ตอนที่ ๑๘๓/หน้า ๙๐๔/๑๗ ตุลาคม ๒๕๓๔